Foto: Tatar-inform Toshkent viloyati va Tatariston 2018 yilgi Peterburg xalqaro iqtisodiy forumi doirasida hamkorlik to‘g‘risidagi bitim imzoladi. Bu haqda Tatariston Respublikasi prezidenti saytida xabar berilgan. Ushbu hujjat savdo-iqtisodiy, ilmiy-texnikaviy, ijtimoiy va madaniy sohalarda xalqaro hamda tashqi iqtisodiy aloqalarni amalga oshirishni nazarda tutadi. Tatariston prezidenti Rustam Minnixanovning ta’kidlashicha, respublika Rossiya-O‘zbekiston munosabatlari doirasida O‘zbekiston bilan aloqalarni rivojlantirishga katta ahamiyat bermoqda. 2017 yilda tovar ayirboshlash hajmi qariyb 80 foizga o‘sib, 92 million dollarga yetdi. Shu bilan birga, Tatariston prezidenti savdo-iqtisodiy aloqalarni yanada rivojlantirish uchun katta salohiyat bor ekanini qayd etib, imzolangan bitim bu ishda yordam berishiga ishonch bildirdi.